Predkladacia správa

Informáciu o opatreniach Centrálneho koordinačného orgánu na zvýšenie efektívnosti čerpania finančných prostriedkov zo ŠF a KF v programovom období 2007 – 2013 na rokovanie vlády SR predkladaná minister výstavby a regionálneho rozvoja ako informatívny materiál.

Materiál reflektuje na dopady globálnej hospodárskej krízy na národné hospodárstvo Slovenskej republiky vo väzbe na implementáciu operačných programov Národného strategického referenčného rámca SR na roky 2007 – 2013 (ďalej len „NSRR“), nakoľko významným prínosom na zmiernenie negatívnych dopadov hospodárskej krízy môže byť práve efektívne využitie finančných prostriedkov zo štrukturálnych fondov a Kohézneho fondu (ďalej len „ŠF a KF“). Prostriedky z fondov EÚ sú hlavným nástrojom politiky súdržnosti, hrajú kľúčovú úlohu v procese podpory ekonomík členských krajín, ich zbližovania a majú potenciál byť výrazným ekonomickým stimulom a nástrojom na obnovu dôvery spotrebiteľov a podnikov v ekonomiku.

Cieľom materiálu je formulovať konkrétne opatrenia vedúce k akcelerácii, zefektívneniu 
a zjednodušeniu implementácie operačných programov NSRR a k zjednodušeniu prístupu verejnosti k finančným prostriedkom zo štrukturálnych fondov a Kohézneho fondu (ďalej len „ŠF a KF“) tak, aby sa urýchlila ich implementácia a účinok takýchto intervencií 
na hospodárstvo SR pri dodržaní princípov transparentnosti a správneho finančného riadenia.

Vzhľadom na súčasnú hospodársku situáciu MVRR SR ako Centrálny koordinačný orgán (ďalej len „CKO“) identifikoval a zanalyzoval problematické oblasti implementácie operačných programov a pripravil súbor opatrení na zefektívnenie čerpania finančných prostriedkov zo ŠF a KF, ktoré umožňujú riadiacim orgánom operačných programov lepšie reagovať na nové potreby, ktoré sa objavujú v dôsledku hospodárskej krízy, čo umožní zrýchliť vykonávanie investícií prijímateľov na podporu hospodárskeho rastu a zamestnanosti. Ako východiská pre tvorbu tohto materiálu slúžili aj podnety a návrhy identifikované na základe bilaterálnych rokovaní CKO so všetkými riadiacimi orgánmi a certifikačným orgánom. Na základe analýzy záverov z bilaterálnych rokovaní CKO vypracoval súbor výnimiek a výkladov k Systému riadenia s dátumom vydania
27. 5. 2009.

Materiál je členený na dve základné časti:
I.  Problematické oblasti implementácie operačných programov NSRR
II. Opatrenia na zabezpečenie efektívnej implementácie operačných programov NSRR

Navrhované opatrenia sa zameriavajú na tri hlavné oblasti:
a)	zavedenie zmien legislatívneho rámca ES a podnetov Európskej komisie v oblasti kohéznej politiky (napr. zavedenie nových foriem oprávnenosti výdavkov, zahrnutie výdavkov veľkých projektov do výkazu výdavkov, preskúmanie možných zmien priorít a cieľov operačných programov so zámerom presmerovania výdavkov do oblastí, v ktorých je najväčší potenciál rastu, použitie vyššieho financovanie operácií zo zdrojov ŠF a KF za podmienky celkového dodržania minimálnej vnútroštátnej miery spolufinancovania stanovenej v nariadeniach) do systémov riadenia jednotlivých operačných programov NSRR,
b)	zdôraznenie významu dodržiavania ustanovení Systému riadenia štrukturálnych fondov a Kohézneho fondu na programové obdobie 2007 – 2013, verzia 3.0 (ďalej len „Systém riadenia“) a zavedenie nových prvkov, ktoré vyplývajú z národnej iniciatívy a majú za cieľ urýchliť, zjednodušiť a skvalitniť procesy a postupy implementácie operačných programov a horizontálnych priorít NSRR,
c)	kvantitatívne a kvalitatívne opatrenia na posilnenie administratívnych kapacít zapojených do implementácie operačných programov NSRR (školenia, semináre, vydávanie metodických pokynov CKO pre kľúčové oblasti systému riadenia).